**Formandens beretning til generalforsamlingen marts 2025.**

Generelt er året forløbet godt. Det er blevet til mange gode klubaftener, godt krydret med en rå men hjertelig omgangstone, der ikke bunder så dybt, og der er næsten altid opgaver til de medlemmer, der har lyst til at bidrage. Men der er også plads til dem, der blot kommer for det sociale samvær – og – for at blive mobbet helt gratis !

Opbygningen af vores anlæg nærmer sig sin afslutning, og der mangler stort set kun elektroniske opgaver tilbage. Betingelserne for at kunne bruge anlægget i større skala og af flere medlemmer vil snart være til stede.

I takt med anlæggets færdiggørelse har modelbyggeriet i den senere tid været aftagende, men nu er der snart lys forude, idet planer for de sidste knopskydninger er ved at være på plads – nemlig ca. 25 m2, der forventes opbygget som en fleksibel løsning med flere moduler.

Gæstebesøg i klubben har – sammenlignet med tidligere år – været i tilbagegang. Vi har i årets løb haft besøg af ca. 1100 gæster, hvoraf børnekulturnatten og 2 Open-by-Night arrangementer har tiltrukket langt de fleste.

Fælles for arrangementerne har været, at gæsterne har givet udtryk for overraskelse over anlæggets størrelse og beundring for de mange detaljer. Mange besøgende kommer igen år efter år for at følge med i anlæggets udvikling.

 Vi kan alle være stolte af vores anlæg.

Udover besøg i klubben har der været afholdt flere eksterne arrangementer, hvoraf kan nævnes:

Besøg hos Leif Becher, Mejrup d. 18/4-2024.

Besøg hos Bent Frølund, Sunds d. 20/6-2024.

Åbent hus hos HMJK, Herning d. 15/9-2024.

Besøg på museet ”Havets hemmeligheder”, Thyborøn d. 1/2-2025.

Det obligatoriske besøg på Skive bibliotek med udstillingsbanen i hele uge 7 måtte desværre aflyses på grund af manglende bemanding. Det forventes at være både første og sidste gang, at vi ikke kan ”vise flaget” på hjemmebane.

Den årlige cykeltur blev gennemført den 7.9.2024 på MFVJ-banestien øst for Viborg, og traditionen tro med efterfølgende grill-aften og hyggeligt samvær i klubbens lokaler.

Årets legendariske julefrokost løb af stablen den 6.12.2024 med tilslutning af ca. 30 medlemmer. Rigtig god mad, snapsetog og lotteri bidrog til en festlig og fornøjelig aften.

Alle disse aktiviteter har kun været muligt at gennemføre med hjælp fra mange af jer. Derfor en stor tak til alle jer, der har bidraget til gennemførelsen heraf.

Vi forventer at tilrettelægge flere kurser i løbet af 2025 bl.a. i opstart/nedlukning af anlægget og programmering/betjening af kørende materiel.

Inden for bl.a. elektronik, modelbyggeri, vedligehold af kørende materiel mv. afvikles kurser efter behov.

Vi har en god økonomi og har i en årrække haft uændret medlemskontingent.

Medlemstallet er næsten uændret, dog synes der at være en tendens til, at medlemstallet vil falde.

Derfor opfordres alle til aktivt at medvirke til at skaffe nye medlemmer og komme med forslag til mulige sponsor-emner. Det har stor betydning for vores økonomi!

Tak til alle medlemmer for jeres opbakning, fremmøde og bidrag til hyggelige klubaftener. Tak til bestyrelseskollegerne for et rigtigt godt samarbejde og hyggeligt samvær i årets løb.

Også en stor tak til vore sponsorer – både de synlige og usynlige. Nogle vil gerne have deres navn frem, andre ikke. Men en stor tak fra os alle til dem. Vi ved alle, hvem det er og støtter dem naturligvis, når vi kan.

Beretningen overlades hermed til generalforsamlingen.